Il-Kummissjoni Ewropea - Stqarrija għall-istampa It-tibdil fil-klima: Il-Kummissjoni Ewropea u Breakthrough Energy li hija mmexxija minn Bill Gates ivaraw fond ta' investiment ta' €100 miljun għall-enerġija nadifa Brussell, is-17ta' ottubru 2018 Permezz ta' din l-inizjattiva, il-Kummissjoni qed tieħu azzjoni biex tkompli tmexxi l-ġlieda kontra t- tibdil fil-klima, tattwa l-Ftehim ta' Pariġi u tippromwovi l-effiċjenza enerġetika – b'hekk twassal sinjal b'saħħtu lis-swieq kapitali u l-investituri li l-mixja globali lejn ekonomija moderna u nadifa mhix se tieqaf. Il-President Jean-Claude Juncker qal: "L-Ewropa trid tibqa' minn ta' quddiem nett fit-taqbida kontra l-bidla fil-klima b'mod dirett, fi ħdanha u madwar id-dinja. Irridu ninsistu li l-ekonomija u l-industrija Ewropej jimmodernizzaw ħalli jilħqu l-miri ambizzjużi stabbiliti biex titħares il-pjaneta tagħna. Il-ġbir flimkien tal-investiment pubbliku u privat f'teknoloġija tal-enerġija nadifa innovattiva ġdida huwa essenzjali biex jippermetti soluzzjonijiet fit-tul ħalli jitnaqqsu l-emissjonijiet tal-gass b'effett serra. Biex l-Ewropa jkollha futur li jista' jiggarantixxi l-benessri taċ-ċittadini kollha tagħha, se jeħtiġilha tkun sostenibbli u kompatibbli mal-klima." Il-Viċi President tal-Kummissjoni responsabbli mill-Unjoni tal-Enerġija Maroš Šefčovič, , qal: "L- iskala u l-veloċità ta' x'inhu meħtieġ biex jintlaħqu l-objettivi tagħna dwar il-klima jirrikjedu mod ta' ħsieb innovattiv u azzjoni kuraġġuża. Dan l-investiment pubbliku-privat ġdid mhux biss qed jiġi stabbilit fi żmien rekord, iżda se jservi wkoll bħala eżempju ta' kif ningħaqdu flimkien biex inħaffu l- innovazzjoni rivoluzzjonarja fl-Ewropa." Carlos Moedas, il-Kummissarju għar-Riċerka, ix-Xjenza u l-Innovazzjoni, żied jgħid: "Qed inwettqu l-impenn tagħna biex nistimulaw il-kooperazzjoni bejn is-settur pubbliku u dak privat fil- finanzjament tal-innovazzjoni fil-qasam tal-enerġija nadifa. Il-fond ta' EUR 100 miljun se jkollu fil- mira tiegħu l-innovaturi u l-kumpaniji tal-UE b'potenzjal li jiksbu tnaqqis sinifikanti u dejjiemi fl- emissjonijiet tal-gassijiet b'effett ta' serra." Bill Gates, il-President ta' Breakthrough Energy Ventures, qal: "Għandna bżonn ta' teknoloġiji ġodda sabiex jiġu evitati l-agħar impatti tat-tibdil fil-klima. L-Ewropa wriet li hija protagonista siewja billi investiet b'mod impressjonanti fir-riċerka u l-iżvilupp. Ix-xjenzati u l-intraprendituri li qed jiżviluppaw innovazzjonijiet li jindirizzaw it-tibdil fil-klima jeħtieġu l-kapital biex jinbnew kumpaniji li jistgħu jwasslu dawn l-innovazzjonijiet fis-suq globali. Breakthrough Energy Europe tfasslet biex tipprovdi dak il-kapital." Breakthrough Energy Europe torbot il-finanzjament pubbliku ma' kapital ta' riskju fit-tul sabiex ir- riċerka u l-innovazzjoni fl-enerġija nadifa jkunu jistgħu jiġu introdotti fis-suq aktar malajr u b'mod aktar effiċjenti. B'kapitalizzazzjoni ta' €100 miljun, il-fond se jiffoka fuq it-tnaqqis tal-emissjonijiet tal-gassijiet b'effett serra u l-promozzjoni tal-effiċjenza enerġetika fl-oqsma tal-elettriku, it-trasport, l-agrikoltura, il-manifattura u l-bini. Dan huwa proġett pilota li jista' jservi bħala mudell għal inizjattivi simili f'oqsma tematiċi oħra. Breakthrough Energy Europe mistennija tibda tiffunzjona fl-2019. Nofs l-ekwità se tiġi minn Breakthrough Energy u n-nofs l-ieħor minn InnovFin – strumenti finanzjarji ta' kondiviżjoni tar-riskju ffinanzjati permezz tal-Orizzont 2020, il-programm tar-riċerka u l-innovazzjoni attwali tal-UE. Kuntest Hekk kif il-pjaneta tagħna qed tiffaċċja dejjem aktar il-konsegwenzi imprevedibbli tat-tibdil fil-klima u t-tnaqqis tar-riżorsi, jeħtieġ li tittieħed azzjoni urġenti biex nadattaw għal mudell aktar sostenibbli. L-UE, li kellha rwol deċiżiv fit-tiswir ta' koalizzjoni ta' ambizzjoni li għamlet l-adozzjoni tal-Ftehim ta' Pariġi possibbli f'Diċembru tal-2015, hija l-protagonista globali fil-qasam tal-azzjoni dwar il-klima. Il- Kummisjoni diġà ressqet 'il quddiem il-proposta leġiżlattiva biex twettaq l-impenn tal-UE sabiex sal- 2030 l-emissjonijiet tal-Unjoni Ewropea jitnaqqsu b'tal-inqas 40%. Wara l-aġġornament u t-tisħiħ tal-leġiżlazzjoni tagħha dwar l-enerġija u l-klima, l-UE qed tiżviluppa miżuri abilitanti li se jistimolaw l-investiment, joħolqu l-impjiegi, jagħtu s-setgħa u jimmodernizzaw l-industriji. Il-Kummissjoni bħalissa qed taħdem fuq strateġija fit-tul għat-tnaqqis tal-gassijiet b'effett ta' serra. Il-proposta se tiġi ppubblikata f'Novembru 2018, proprju qabel id-diskussjonijiet tal-COP24 f'Katowice, il-Polonja. Fil-marġini tal-konferenza dwar il-klima COP21 f'Pariġi, il-mexxejja globali varaw Missjoni Innovazzjoni, sħubija internazzjonali biex titħaffef l-innovazzjoni tal-enerġija nadifa u jiġi pprovdut rispons globali fit-tul għall-isfida klimatika. Billi ssieħbu ma' Missjoni Innovazzjoni, 23 pajjiż u l-Kummissjoni Ewropea (f'isem l-UE) wiegħdu li jirdoppjaw il-finanzjament tagħhom għar-riċerka u l-innovazzjoni fil-qasam tal-enerġija nadifa għal madwar $30 biljun fis-sena sal-2021. Fl-istess okkażjoni, grupp ta' investituri minn għaxar pajjiżi ħabbru l-intenzjoni tagħhom li jixprunaw l-innovazzjoni mil-laboratorji sas-suq billi jinvestu f'livelli ogħla minn qatt qabel f'kapital fuq medda twila ta' żmien għall-iżvilupp tat-teknoloġija fi stadju bikri f'pajjiżi parteċipanti ta' Missjoni Innovazzjoni, biex b'hekk tinħoloq il-Koalizzjoni Breakthrough Energy. F'Diċembru 2017, waqt is-Summit Pjaneta Waħda f'Pariġi, Breakthrough Energy ħabbret il-pilotaġġ ta' sħubijiet pubbliċi-privati ma' ħames membri ta' Missjoni Innovazzjoni, inkluża l-Kummissjoni Ewropea. Għal Aktar Informazzjoni Stqarrija għall-istampa: Laqgħa ministerjali internazzjonali turi r-rwol tal-Missjoni Innovazzjoni fl- aċċellerazzjoni tar-rivoluzzjoni tal-enerġija nadifa Stqarrija għall-Istampa: Missjoni Innovazzjoni tniedi Inizjattivi Ġodda waqt is-Summit Pjaneta Waħda Mmirati għall-Promozzjoni tal-Kollaborazzjoni bejn il-Pubbliku u l-Privat Bill Gates: 4 sinjali ta' progress dwar it-tibdil fil-klima Pjan ta' azzjoni dwar Finanzi Sostenibbli Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from It-tibdil_fil-klima__Il-Kummissjoni_Ewropea_u_Breakthrough_Energy_li_hija_mmexxija_minn_Bill_Gates_ivaraw_fond_ta__investiment_ta___100_miljun_g_all-ener_ija_nadifa.pdf